นายหน้าสหรัฐดอดคุยบสก.
บสก.เนื้อหอม สมาคมนายหน้าอสังหาริมทรัพย์สหรัฐ สนใจจีบซื้อพอร์ตอสังหาริมทรัพย์ขายต่างชาติ
1 ต.ค. 2555

บสก.เนื้อหอม สมาคมนายหน้าอสังหาริมทรัพย์สหรัฐ สนใจจีบซื้อพอร์ตอสังหาริมทรัพย์ขายต่างชาติ 
นายกฤษณ์ เสสะเวช กรรมการผู้จัดการ บริษัทบริหารสินทรัพย์พาณิชย์การ (บสก.) เปิดเผยว่า เมื่อเร็วๆ นี้สมาคมนายหน้าซื้อขายอสังหาริมทรัพย์ จากสหรัฐอเมริกาเข้ามาหารือเพื่อที่จะขอซื้อสินทรัพย์ที่อยู่ในการบริหาร
“ระหว่างนี้เรากำลังประสานงานที่จะคัดเลือกประเภทสินทรัพย์ในนักลงทุนต่างชาติสนใจ ออกเป็นกลุ่มๆ เช่น ที่อยู่อาศัย อาคารสำนักงาน ที่ดินเปล่า หรือแยกเป็นพื้นที่ในจังหวัดที่ต่างชาติสนใจ เช่น จ.ภูเก็ต เชียงใหม่” นายกฤษณ์ กล่าว
ขณะนี้ บสก.ได้รับโอนสินทรัพย์จากบรรษัทบริหารสินทรัพย์ไทยมาแล้ว ทำให้มีสินเชื่อด้อยคุณภาพรวม 3.4 แสนล้านบาท มีสินทรัพย์รอการขายอีก 4 หมื่นล้านบาท ซึ่งจะมีการคัดเลือกจัดประเภทสินทรัพย์ เพื่อสะดวกในการทำตลาด
ขณะเดียวกันอยู่ระหว่างการเจรจาซื้อหนี้เสียจากธนาคารกรุงศรีอยุธยาและธนาคารอาคารสงเคราะห์ (ธอส.) อีก 1 หมื่นล้านบาท ซึ่งคาดว่าจะได้ข้อสรุปภายในสิ้นปีนี้ และคาดว่าจะมีการโอนคอนโดมิเนียมจาก ธอส.อีก 4,000 ยูนิต